9.8.2023.
LV
Eiropas Savienības Oficiālais Vēstnesis
L 199/37
(21)
Connect Com apgalvoja, ka, lai pārbaudītu, vai antidempinga maksājumi ir absorbēti, nav jēgpilni par rādītāju izmantot kabeļu kilometra vidējo cenu, jo liela šķiedru skaita kabeļu kilometrs ir dārgāks nekā neliela šķiedru skaita kabeļu kilometrs.
Connect Com apgalvoja, ka kabeļu kilometra vidējās cenas krišanos izraisījušas izmaiņas pirms un pēc antidempinga maksājumu noteikšanas pārdoto ražojumu klāstā.
(22)
Komisija atgādināja, ka pieprasījuma iesniedzējs attiecībā uz izmeklējamo ražojumu paļāvās uz importa cenām no Eurostat Taric datubāzes, kas ir ierasta prakse, jo statistikas dati tiek vākti, pamatojoties uz ražojuma aprakstu kopumā, nevis atsevišķiem ražojuma veidiem.
Komisija to uzskatīja par pietiekamu, lai uz tāda pamata atsāktu atkārtotu izmeklēšanu.
Turklāt tika norādīts, ka Connect Com neiesniedza nekādus pierādījumus, kas liecinātu, ka importa cenas samazināšanās bija saistīta ar izmaiņām ražojumu klāstā.
Atkārtotajā izmeklēšanā Komisija vāca detalizētākus ražojuma veida līmeņa datus, balstoties uz ražojuma kontroles numuriem (“RKN”), un, kā paskaidrots 40. apsvērumā, varēja salīdzināt vienu un to pašu ražojuma veidu cenas.
Tāpēc apgalvojums tika noraidīts.
(23)
Connect Com norādīja arī, ka kabeļu nozarē nemēdz par mērvienību izmantot kilogramus vai tonnas.
Kabeļiem izmantotā mērvienība parasti ir metri vai kilometri.
(24)
Komisija konstatēja, ka Eurostat Taric datubāzē izmeklējamā ražojuma, tāpat kā visu pārējo ražojumu importa apjomi ir pieejami arī tonnās/kilogramos, ne tikai kabeļu kilometros.
Pieprasījuma iesniedzēja pieprasījumā (attiecīgie) importa apjomi bija norādīti abās vienībās, ar attiecīgo cenu par katru vienību.
Tāpēc apgalvojums tika noraidīts.
(25)
Connect Com apgalvoja, ka, ņemot vērā cenas tikai periodā līdz 2022. gada pirmās puses beigām, kā norādīts pieprasījumā, iegūts izkropļots rezultāts, tāpēc ka 2022. gada jūnijā cenas no jauna pieauga un bija paredzams, ka pieaugums turpināsies 2022. gada otrajā pusē.
(26)
Komisija atgādināja, ka, ņemot vērā pieprasījuma iesniegšanas datumu, pieprasījumā tendenču atspoguļošanai izmantotais periods, kas beidzas 2022. gada 30. jūnijā, bija pēdējais periods, par kuru pieprasījuma iesniedzējiem bija pieejama pilnīga datu kopa.
Turklāt atkārtotās izmeklēšanas laikā Komisija novērtēja cenas līdz AIP beigām, t. i., līdz 2022. gada 30. septembrim.
Tātad AIP daļēju aptvēra periodu, kurā, pēc Connect Com domām, cenas pieauga.
Tāpēc attiecīgais apgalvojums tika noraidīts.
(27)
Connect Com apstrīdēja arī cēloņsakarību starp apgalvoto cenu kritumu un maksājumu noteikšanu.
Tas apgalvoja, ka krasa cenas samazināšanās notikusi jau periodā no 2021. gada augusta līdz 2021. gada septembrim, pirms tika noteikti maksājumi, un ka tam sekojošais cenas kritums no 10 EUR 2021. gada decembrī līdz 7 EUR 2022. gada jūnijā vairs neesot ievērojams un neesot saistīts ar pasākumu noteikšanu.
(28)
Saskaņā ar pamatregulas 12. pantu, ja ir pietiekami pierādījumi par maksājumu absorbciju, sākotnējo izmeklēšanu var atsākt pēc ieinteresētās personas pieprasījuma.
Komisija novērtēja pieprasījuma iesniedzēja sniegtos pierādījumus par to, ka pēc sākotnējās izmeklēšanas perioda Ķīnas eksporta cenas samazinājās.
Ņemot vērā šo informāciju, Komisija nolēma sākt atkārtotu absorbcijas izmeklēšanu.
Turklāt pamatregulas 12. panta 2. punkts ļauj Komisijai ņemt vērā pierādījumus par tādu cenas samazināšanos pēc SIP un pirms maksājumu noteikšanas, kādu iztirzājis Connect Com.
Tāpēc Connect Com apgalvojums tika noraidīts.
1.10.
Informācijas izpaušana
(29)
Komisija 2023. gada 1. jūnijā izpauda visus būtiskos faktus un apsvērumus, uz kuru pamata tā plāno grozīt galīgo antidempinga maksājumu Ķīnas izcelsmes OŠK importam Savienībā.
Visām personām tika atvēlēts termiņš, kurā tās varēja sniegt piezīmes par izpausto informāciju.
Komisija saņēma piezīmes no FTT grupas, ZTT grupas un Twentsche (Nanjing) Fibre Optics Ltd (“TFO”).